160 मीटर लंबे पुल का वजन एक हजार टन, कालका-शिमला हाईवे पर आसान होगा सफर
परवाणू मे TTR चौंक पर नेशनल हाईवे अथॉरिटी ऑफ़ इंडिया द्वारा पुश टेक्नोलॉजी से बनाए गए पुल पर सोमवार को ट्रैफिक डाइवर्ट कर दिया गया। इसी के साथ यह पुल लोगो की सेवा के लिए समर्पित कर दिया गया है।
कालका-शिमला नेशनल हाईवे पर हिमाचल के परवाणू में पुश टेक्नोलॉजी से बना पहला पुल सोमवार को ट्रैफिक के लिए खोल दिया गया। हाईवे पर यह पुल ट्रिंबर ट्रेल रिजॉर्ट (TTR) के पास बनाया गया है। नेशनल हाईवे अथॉरिटी ऑफ़ इंडिया (NHAI) द्वारा बनवाया गया यह पुल 160 मीटर लंबा है और इसका वजन एक हजार टन से ज्यादा है।
सोमवार को NHAI के प्रोजेक्ट डायरेक्टर राम आसरा और प्रोजेक्ट मैनेजर बलविंदर सिंह ने पूजा-अर्चना के बाद नारियल फोड़कर पुल को ट्रैफिक के लिए खुलवाया। इस पुल का काम 10 महीने पहले शुरू हुआ था।
अभी इस पुल पर ट्रैफिक वन-वे ही चलेगा, क्योंकि इस रोड पर पुराने रास्ते को मेंटेनेंस के लिए बंद किया जाएगा। दूसरी तरफ वाली सड़क की मेंटेनेंस होते ही यहां टू-वे सर्विस मिलने लगेगी। पुल का विधिवत उद्घाटन भी उसके बाद ही किया जाएगा।
पूरा पुल एक पिलर पर, 16 करोड़ रुपए खर्च
पुश टेक्नोलॉजी से बनाए गए इस ब्रिज की सबसे खास बात ये है कि इस पूरे पुल में सिर्फ एक पिलर है। पुल के पूरे ढांचे को एक किनारे की तरफ से आगे धकेलते हुए हाईवे से जोड़ा गया है। यह पुल 160 मीटर लंबा है और इसकी चौड़ाई 12 मीटर है।
प्रोजेक्ट डायरेक्टर राम आसरा खुराना ने बताया इस पुल में लगभग एक हजार टन लोहे और कंक्रीट का इस्तेमाल हुआ है। एक पिलर पर बने इस ब्रिज में 80-80 मीटर के दो स्पैन लगाए गए हैं। इस पुल पर 16 करोड़ रुपए खर्च हुए हैं।
पुश टेक्नोलॉजी की वजह
परवाणू में TTR के पास जिस जगह यह पुल बनाया गया है, वहां पहले पहाड़ी की तरफ कटिंग करके हाईवे को चौड़ा करने की काफी कोशिशें की गई मगर पहाड़ी से पत्थर और मलबा गिरने की वजह से हमेशा अड़चन आती रही। हाईवे चौड़ा कर रही कंपनी की तमाम कोशिशें फेल हो जाने के बाद नेशनल हाईवे अथॉरिटी ऑफ इंडिया (NHAI) ने यहां पुश टेक्नोलॉजी से पुल बनाने का फैसला किया।
ब्लैक स्पॉट खत्म होगा
ट्रैफिक के लिहाज से कालका-शिमला नेशनल हाईवे हमेशा व्यस्त रहता है। इस हाईवे पर ट्रिंबर ट्रेल रिजॉर्ट (TTR) के पास वाली जगह ब्रिज बनने से पहले ब्लैक स्पॉट के रूप में आइडेंटिफाई थी। यहां आए दिन सड़क दुर्घटनाएं होती रहती हैं। इसकी वजह से वाहन चालक और ट्रैफिक पुलिस के लिए यह जगह हमेशा परेशानी की वजह बनी रही।
टूरिस्टों के लिहाज से हाईवे अहम
दिल्ली और चंडीगढ़ की तरफ से हिमाचल पहुंचने का एकमात्र रास्ता कालका-शिमला नेशनल हाईवे ही है। सोलन, शिमला, कसौली, चायल, कुफरी और दूसरे कस्बों का सारा ट्रैफिक इसी हाईवे से गुजरता है। टूरिस्ट सीजन में यहां ट्रैफिक का दबाव कई गुना बढ़ जाता है। हर वीकएंड पर भी चंडीगढ़-पंचकूला, मोहाली और हरियाणा के तमाम शहरों के लोग शिमला जाते हैं।
ट्रैफिक के इसी दबाव को कम करने के लिए इन दिनों कालका-शिमला नेशनल हाईवे को फोरलेन करने का काम चल रहा है और चंडीगढ़ से सोलन तक फोरलेनिंग का काम पूरा भी हो चुका है। परवाणू हिमाचल का एंट्री गेट कहलाता है और यहां इस ब्रिज के न होने की वजह से बहुत दिक्कतें आ रही थी। इसी वजह से यहां नया ब्रिज बनाने का फैसला लिया गया।